TAKUNI มั่นใจปีนี้กำไรโตเท่าตัว แม้รายได้พลาดเป้าหลังยอดก๊าซร่วง
TAKUNI มั่นใจปีนี้กำไรโตเท่าตัว แม้รายได้พลาดเป้าหลังยอดก๊าซร่วง
16 มิ.ย. 2558

นางสาวนิตา ตรีวีรานุวัฒน์ รองกรรมการผู้จัดการ บริษัท ทาคูนิกรุ๊ป จำกัด (มหาชน) หรือ TAKUNI เปิดเผยว่า บริษัทมั่นใจว่ากำไรสุทธิปีนี้จะเติบโตกว่าเท่าตัวเมื่อเทียบกับปีก่อนที่มีกำไรสุทธิ 27.18 ล้านบาท แม้ว่ารายได้อาจจะไม่เป็นไปตามเป้าหมายที่วางไว้ หลังราคาน้ำมันยังอยู่ในระดับต่ำอย่างต่อเนื่องทำให้ผู้ใช้รถติดก๊าซปิโตรเลียมเหลว (LPG) หันไปใช้น้ำมันเพิ่มขึ้น ส่งผลต่อปริมาณการขาย LPG แต่อย่างไรก็ตามบริษัทจะรับรู้รายได้จากงานในมือ(Backlog) ของบริษัทย่อย คือ บริษัท ทาคุนิ(ประเทศไทย) ซึ่งปัจจุบันมีอยู่ราว 250 ล้านบาท          
นอกจากนี้การเข้าร่วมทุน 47.72% ในบริษัท ซี เอ แซด (ประเทศไทย) จำกัด ซึ่งเป็นผู้ให้บริการรับเหมาก่อสร้างธุรกิจ oil&amp;gas ที่มีความเชี่ยวชาญและมีประสบการณ์มากเป็นพิเศษนั้น ก็จะเริ่มบันทึกผลกำไรเข้ามาได้ตั้งแต่ไตรมาส 2/58 ขณะที่ปัจจุบันบริษัทดังกล่าวมี Backlog ราว 540 ล้านบาท และยังมีการเข้าประมูลงานใหม่อย่างต่อเนื่องด้วย
นางสาววนิตา กล่าวว่า บริษัทเตรียมที่จะผลักดันให้ บริษัท ซี เอ แซด (ประเทศไทย) จำกัด เข้าจดทะเบียนในตลาดหลักทรัพย์เอ็ม เอ ไอ (mai) ในอีก 2 ปีต่อจากนี้ หรือภายในปี 60 เพื่อที่จะให้บริษัทมีเงินทุนหมุนเวียน รองรับการเข้าประมูลงานขนาดใหญ่ได้มากขึ้น ซึ่งปัจจุบันอยู่ระหว่างเลือกที่ปรึกษาทางการเงิน
ส่วนแนวโน้มผลประกอบการในไตรมาส 2/58 คาดว่าจะเติบโตอย่างต่อเนื่อง หลังจากที่ทยอยรับรู้ผลกำไรจากโครงการก่อสร้างคลังเก็บก๊าซ ซึ่งได้ลงนามในสัญญาเมื่อปี 57 โดยมีมูลค่าสัญญา 137 ล้านบาท และ 165 ล้านบาท และมีส่วนแบ่งรายได้เพิ่มเติมตามสัดส่วนการลงทุนในบริษัท ซี เอ แซด ด้วย
สำหรับความคืบหน้าการเข้าลงทุนในโครงการโรงไฟฟ้าชีวมวลนั้น ปัจจุบันได้เลือกที่ปรึกษาทางการเงินเรียบร้อยแล้ว และอยู่ระหว่างต่อรอง ซึ่งคาดว่าจะสามารถแต่งตั้งที่ปรึกษาการเงินได้ภายในเดือน มิ.ย. นี้ ก่อนสรุปซื้อโรงไฟฟ้าดังกล่าวซึ่งมีกำลังการผลิตที่ 9.9 เมกะวัตต์ โดยบริษัทคาดว่าจะเข้าถือหุ้นในสัดส่วนไม่น้อยกว่า 50% โดยเงินลงทุนจะมาจากเงินสดที่มีอยู่ในมือ และยังมีความสามารถในการกู้จากสถาบันการเงินได้อีก เนื่องจากปัจจุบันบริษัทมีอัตราส่วนหนี้สินต่อทุน (D/E) เพียง 0.4%